b"\n_START_ARTICLE_\nDiu\n_START_SECTION_\nHist\xc3\xb2ria\n_START_PARAGRAPH_\nEl 3 de febrer de 1509 es va lliurar a les seves aig\xc3\xbces la famosa batalla de Diu entre Portugal i les flotes combinades de l'Imperi Otom\xc3\xa0, els mamelucs egipcis, i el sult\xc3\xa0 Mahmud Begada de Gujarat. La vict\xc3\xb2ria portuguesa els va assegurar el domini de l'oce\xc3\xa0 \xc3\x8dndic._NEWLINE_El 1535 el sult\xc3\xa0 Bahadur Shah de Gujarat va fer alian\xc3\xa7a amb els portuguesos contra l'Imperi Mogol i va concedir als lusitans (Nunho da Cunha) el dret a construir una fortalesa i tenir guarnici\xc3\xb3 a l'illa. L'alian\xc3\xa7a es va refredar el 1536 i el 1537 Nunho da Cunha va fer matar al sult\xc3\xa0 a tra\xc3\xafci\xc3\xb3 quan visitava un vaixell portugu\xc3\xa8s. El 1538 la fortalesa fou assetjada per Mahmud Shah III, nebot de Bahadur Shah per\xc3\xb2 la guarnici\xc3\xb3 dirigida per Antonio de Silveira, va rebutjar l'atac. El 1545 fou assetjada pel mateix sult\xc3\xa0 per\xc3\xb2 fou defensada amb valentia per la guarnici\xc3\xb3 manada per Dom Jo\xc3\xa3o Mascarenhas; quan encara els atacants eren sota els murs, va desembarcar Dom Joao de Castro amb refor\xc3\xa7os i va derrotar els atacants; aquesta vict\xc3\xb2ria els va assegurar el domini de tota l'illa. Despr\xc3\xa9s del setge de 1545, Dom Jo\xc3\xa3o de Castro va reconstruir la fortalesa que encara es conserva. El 1670 aquesta fortalesa fou sorpresa per una banda d'\xc3\xa0rabs de Masqat, que la van saquejar per\xc3\xb2 es van retirar amb el bot\xc3\xad._NEWLINE_Els portuguesos van retenir l'illa fins al segle\xc2\xa0xx. Sota domini portugu\xc3\xa8s el governador local estava subordinat al governador general de Goa. Eclesi\xc3\xa0sticament estava dividida en dues parr\xc3\xb2quies; Se Matriz i Brancawara, ambdues amb sant Pau com a patr\xc3\xb3, dirigides per un prior nomenat per l'arquebisbe de Goa._NEWLINE_Fou ocupada militarment per l'\xc3\x8dndia el 19 de desembre de 1961."